b"\n_START_ARTICLE_\nNikon\n_START_SECTION_\nIstorie\n_START_PARAGRAPH_\nCompania a fost \xc3\xaenfiin\xc8\x9bat\xc4\x83 \xc3\xaen anul 1917 prin fuzionarea a trei produc\xc4\x83tori de solu\xc8\x9bii optice din Japonia, lu\xc3\xa2nd numele de Nippon Kogaku K.K. (Industria Optic\xc4\x83 Japonez\xc4\x83)._NEWLINE_\xc3\x8en anul 1921 sunt invita\xc8\x9bi opt ingineri opticieni germani care s\xc4\x83 \xc3\xaei \xc3\xaendrume pe \xc3\xaenc\xc4\x83 neexperimenta\xc8\x9bii ingineri japonezi. \xc3\x8en acela\xc8\x99i an sunt produse micile binocluri Mikron 4x \xc8\x99i 6x. \xc3\x8en 1925 este scos pe pia\xc8\x9b\xc4\x83 microscopul JOICO. \xc3\x8en 1933 este construit\xc4\x83 o nou\xc4\x83 fabric\xc4\x83 la Ohi. Aici se produc noile lentile produse \xc3\xaencep\xc3\xa2nd cu anul 1932 sub numele de Nikkor._NEWLINE_Dup\xc4\x83 \xc3\xaencheierea celui de-al Doilea R\xc4\x83zboi Mondial produc\xc8\x9bia acoperea deja cea mai mare parte a tipurilor de produse furnizate \xc8\x99i ast\xc4\x83zi de c\xc4\x83tre Nikon: camere foto, microscoape, binocluri, instrumente de m\xc4\x83sur\xc4\x83, lentile. \xc3\x8en 1948 apare Nikon I, primul model de aparat foto de mici dimensiuni al produc\xc4\x83torului japonez._NEWLINE_\xc3\x8en anii '50, Nikon devine un brand cunoscut la nivel mondial, datorit\xc4\x83 mai ales articolelor ap\xc4\x83rute \xc3\xaen New York Times, care anun\xc8\x9bau calitatea superioar\xc4\x83 a camerelor Nikon \xc8\x99i a lentilelor Nikkor \xc3\xaen compara\xc8\x9bie cu ceea ce exista pe pia\xc8\x9b\xc4\x83. \xc3\x8en 1952 este format Clubul Nikkor, care avea ca scop principal promovarea c\xc4\x83tre marele public a fotografierii cu camerele de mici dimensiuni. Datorit\xc4\x83 popularit\xc4\x83\xc8\x9bii cresc\xc3\xa2nde a brandului Nikon \xc8\x99i a ascensiunii v\xc3\xa2nz\xc4\x83rilor, compania inaugureaz\xc4\x83 \xc3\xaen anul 1953 at\xc3\xa2t primul centru de service, c\xc3\xa2t \xc8\x99i prima subsidiar\xc4\x83 american\xc4\x83. \xc3\x8en anul 1959 apare prima camer\xc4\x83 SLR Nikon, denumit\xc4\x83 Nikon F._NEWLINE_Nikon continu\xc4\x83 s\xc4\x83 se extind\xc4\x83 \xc8\x99i \xc3\xaen anul 1961 deschide subsidiara elve\xc8\x9bian\xc4\x83 Nikon AG, iar \xc3\xaen 1968 pe cea olandez\xc4\x83, Nikon Europe N.V. (acum Nikon Europe B.V.). \xc3\x8en aceea\xc8\x99i perioad\xc4\x83 construie\xc8\x99te \xc8\x99i o nou\xc4\x83 fabric\xc4\x83 la Yokohama, care intr\xc4\x83 \xc3\xaen func\xc8\x9biune \xc3\xaen 1967. Eforturile de a populariza arta fotografic\xc4\x83 se concretizeaz\xc4\x83 \xc8\x99i prin deschiderea \xc3\xaen anul 1970 a galeriilor Nikon House la New York. \xc3\x8en 1971 apare al doilea tip de camer\xc4\x83 SLR, Nikon F2, iar \xc3\xaen 1980 cea de-a treia, Nikon F3._NEWLINE_La \xc3\xaenceputul anilor '80 Nikon devine partenerul NASA, oferind acesteia aparatele foto care vor fi utilizate \xc3\xaen navetele spa\xc8\x9biale. Afacerile Nikon \xc3\xaen America iau amploare, fiind \xc3\xaenfiin\xc8\x9bate pe r\xc3\xa2nd Nikon Canada Inc. \xc3\xaen 1978, Nikon Inc. \xc8\x99i Nikon Precision Inc. \xc3\xaen Statele Unite \xc3\xaen 1981, respectiv 1982._NEWLINE_\xc3\xaen 1988 numele companiei se schimb\xc4\x83 din Nippon Kogaku K.K \xc3\xaen Nikon Corporation._NEWLINE_Anii '90 aduc o serie impresionant\xc4\x83 de inova\xc8\x9bii. \xc3\x8en 1992 apare NIKONOS RS prima camer\xc4\x83 SLR cu autofocus care poate func\xc8\x9biona \xc3\xaen ap\xc4\x83. \xc3\x8en 1996 apare cea mai avansat\xc4\x83 camer\xc4\x83 SLR, F5. Nikon se \xc3\xaendreapt\xc4\x83 de acum \xc3\xaenainte c\xc4\x83tre pia\xc8\x9ba emergent\xc4\x83 a aparatelor foto digitale. \xc3\x8en 1997 apare COOLPIX 100, prima dintr-o serie de aparate foto digitale care este continuat\xc4\x83 \xc8\x99i ast\xc4\x83zi, iar \xc3\xaen 1999 este produs primul SLR digital (D-SLR), D1._NEWLINE_Dup\xc4\x83 2000, Nikon continu\xc4\x83 aceast\xc4\x83 politic\xc4\x83, dezvolt\xc3\xa2nd at\xc3\xa2t linia D-SLR, pe dou\xc4\x83 paliere, pentru amatori (D40, D50, D60, D70) \xc8\x99i pentru profesioni\xc8\x99ti (D2, D3, D80, D200), c\xc3\xa2t \xc8\x99i linia de aparate foto _NEWLINE_digitale compacte, COOLPIX.\n_START_SECTION_\nNikon \xc3\xaen Rom\xc3\xa2nia\n_START_PARAGRAPH_\nCompania este prezent\xc4\x83 \xc8\x99i \xc3\xaen Rom\xc3\xa2nia, unde a deschis un magazin \xc3\xaen august 2009, \xc3\xaen cadrul B\xc4\x83neasa Shopping City din Bucure\xc8\x99ti, acesta fiind al doilea magazin pe care compania l-a deschis \xc3\xaen Europa._NEWLINE_\xc3\x8en februarie 2011, Nikon de\xc8\x9binea o cot\xc4\x83 de 30% din pia\xc8\x9ba foto din Rom\xc3\xa2nia."